
Karl (Kaarlo) Reinhold Ignatius


(1876–1953)






Omistettu 90 vuotta täyttäneelle


kirurgi Risto Ignatiukselle sekä


hänen edesmenneen puolisonsa


lääkäri Liisa Ignatiuksen muistolle.









Esipuhe


Kaarlo Reinhold Ignatius (1876–1953) on kiinnostava ja merkittävä historian henkilö, joka oli lahjakas ja sangen taitava lääkäri ja kirurgi. Hän toimi professori Matti Äyräpään aikana Duodecim-seuran sihteerinä eli ”pöytäkirjurina”, vaikutti Suomen terveydenhuollon kehitykseen toimien kolmen sairaalan rakennusprojektissa ja Kainuun terveyspolitiikassa 1900-luvun alkuvuosikymmeninä. Kirurgian nousun aikaan hän suoritti harvinaisia leikkauksia, kuten ruokatorven ohituksia. Ignatius toimi lääkärinä niin rauhan kuin sodan aikana, Mikkelin lääninsairaalan eli 17. sotasairaalan ylilääkärinä. Hänestä ei ole kirjoitettu vielä elämänkertaa. Omaelämänkerrallisia elementtejä on Ignatius itse toki julkaissut vuonna 1948, vain yhdeksi kappaleeksi jääneessä 55-sivuisessa kirjassaan ”Kajaanin yleisestä sairaalasta.”


Ajatus jonkinlaisen elämänkerrallisen kirjoituksen tekemiseen lääkintöneuvos, kirurgi Kaarlo Reinhold Ignatiuksesta tuli edesmenneeltä HLL Anneli Pulkkiselta. Hän oli kertonut paljon tarinoita Kaarlo Ignatiuksesta, äitinsä Kaijan isästä, juuri mainitusta henkilöstä. Lähteinä olen käyttänyt Kaarlo Ignatiusta sivuavia kirjoja, kirjeitä, dokumentteja ja valokuvia sekä kirkonkirjoja. On ollut kunnia saada tämän kirjan valmistelussa neuvoja Kaarlo Ignatiuksen pojanpoika kirurgi Risto Ignatiukselta, joka on laajasta arkistostaan antanut julkaisuun kirjeitä, historiallisia dokumentteja ja valokuvia. Mielenkiintoinen yhteenveto on hänen edesmenneen puolisonsa tohtori Liisa Ignatiuksen laatima erinomainen 17-sivuinen sukuhistoriallinen esitelmä ”Kuulokuvia lääkintöneuvos, kirurgi Kaarlo Reinhold Ignatiuksen elämästä” vuodelta 2006.


Erittä hieno ja arvokas lähde on ollut professori Matti Klingen sukukronikka ”Iisalmen ruhtinaskunta” vuodelta 2006, jossa hän tarkasti, perusteellisesti ja laajasti asettaa sekä Ignatiuksen että Laguksen sukujen historiaa ajalliseen viitekehykseensä.


Kaarlo Ignatius on mainittu useissa kohdin dosentti Kyösti Väänäsen laajassa teoksessa ”Serafiimiritarien lääninlasaretista kuntayhtymän keskussairaalaksi” vuodelta 1995 kuten myös Kajaanin ajoista kertovassa Panu Pulman ja Oiva Turpeisen laajassa teoksessa ”Pikkukaupungin unelmia,” jotka esimerkillisesti ovat taltioineet terveydenhuollon haasteita kehittyvissä pikkukaupungeissa Mikkelissä ja Kajaanissa. Persoonallisen välähdyksen Kaarlo Ignatiuksesta tuovat kirjailija Teuvo Pakkalan ”Kirjeet” vuodelta 1925, joissa Pakkala kuvaa tyylillään syvällisesti potilaan ja lääkärin välistä vuorovaikutusta. Kaiken kaikkiaan lähteitä on noin 120.


Kuvastimena Kaarlo Ignatiuksen elämään on ollut Ignatiuksen suvun historian tietty ajanjakso. Toinen heijastuspinta ovat olleet Mikkelin lääkäriyhdistyksen säilyneet muistiinpanot, joita selvittelin aiemmassa tutkimuksessani Mikkelin seudun lääkäriyhdistyksen historiasta. Kolmas kosketuspinta ovat kajaanilaisten ja mikkeliläisten suussa säilyneet muistot pidetystä lääkäristä. Neljäs näkökulma on ollut kiinnostus kirurgian kehitykseen 1900-luvun alun Suomessa. Ignatiuksen työ 1900-luvun alun Kajaanissa muistuttaa hyvin paljon kehitysmaalääkärin arkityötä 1990-luvun Tansaniassa, jossa kirjoittaja sai itse toimia. Viides näkökulma ovat Kaarlo Ignatiuksen pojanpojan, kirurgi Risto Ignatiuksen arkistoista löytyneet harvinaiset, osittain värilliset valokuvat, jotka hän on myös värikkäiden tarinoidensa siivittäminä tuonut ensimmäistä kertaa julkaistaviksi. Kirjan kuvitus perustuu siis suurimmalta osin suvun ja Risto Ignatiuksen hyvin ainutlaatuiseen ja laajaan kuva-arkistoon. Esitän siis kirjan tekijänä omasta puolestani suuret ja lämpimät kiitokset Risto Ignatiukselle harvinaisista värivalokuvista, alkuperäisistä perheen mustavalkokuvista ja historiatiedoista. Lämmin kiitos myös Heli Saarnelle muisteluista ja valokuvista, Martti Saariselle, Kajaanin museon ja Kajaanin kirjaston henkilökunnalle sekä monille muille heidän avustaan tämän kirjan syntyvaiheissa. Kiitän vielä sydämellisesti professori Reino Pöyhiää sekä puolisoani LT Marja Kurosta käsikirjoituksen lukemisesta ja siihen liittyvistä rakentavista korjauksista, täsmennyksistä ja suosituksista.


Tavoitteena on ollut kertoa tämän teoksen kautta sekä suvun piirille että lääketieteestä ja historiasta kiinnostuneille lääkäri ja kirurgi Kaarlo Ignatiuksesta, koettaen tavoitella hänen näkökulmiaan ja koettaen välittää hänen havaintojaan ja tuntojaan. Olen sijoittanut tapahtumia myös niiden historiallisiin viitekehyksiin. Huomautan kuitenkin, ettei tämä teos ole siinä mielessä objektiivista tieteellistä historiantutkimusta, että lähteinä on käytetty paljon subjektiivisia kuvauksia, aikalaiskuvauksia, jopa kansan perimätietoa, historiallista viitekehyksen kuvausta ja muiden muassa sanomalehtitietoja. Suvun piiristä saatuja lasten ja jälkeläisten haastattelujakin on käytetty, joskin rajoitetusti.


Jos tämä teos välttämättä halutaan sijoittaa historialliseen tutkimuskehykseen, voidaan siinä nähdä joitakin piirteitä narratiivisesta historiankirjoituksesta. Haluttaessa esittää tutkimuskysymyksiä ovat ne lyhyesti seuraavanlaisia: Mitkä olivat Kaarlo Reinhold Ignatiuksen elämäntyön historiallinen merkitys, lääketieteen historiallinen merkitys ja kansanterveydellinen merkitys? Lisäkysymyksenä on: Mikä oli Ignatiuksen voimanlähde työssään?


Toivon, että tämä teos palvelee tarkoitustaan valottaen joitakin näkökulmia Kaarlo Reinhold Ignatiuksen elämään.


Mikkelissä marraskuussa 2024


Jarmo Kuronen









Summary


Kaarlo Reinhold Ignatius (1876–1953) is an interesting and significant Finnish historical personality who was a talented and skillful physician and surgeon. During the period when Professor Matti Äyräpää was in the leadership of the Finnish Scientific Society Duodecim, Ignatius worked as the secretary of the Society. Ignatius was involved in the establishment of three hospitals, namely Takaharju Tuberculosis Hospital in Punkaharju, Kajaani General Hospital and Mikkeli County Hospital. Moreover, he was involved with the Health Politics in Kainuu, one of the most underdeveloped areas during the period. Throughout the decades when surgery in Finland experienced a rapid era of development, Ignatius performed demanding operations, such as bypass operations of the oesophagus. Ignatius was the Doctor in Charge of Mikkeli County Hospital during peace and of the 17th War Hospital in Mikkeli during WW2. Although Ignatius published by himself one copy of a booklet of 55 pages of his period in Kajaani, there are not yet biographies of him. There are some 120 references.


My mirror image of Kaarlo Ignatius's life represents a specific period in the history of the Ignatius family. Another reflection surface is the minutes of the Physicians’ Society of the Mikkeli District used in Jarmo Kuronen's prior study of the History of the Society. The third aspect comprises the memories of Ignatius’ patients. The interest in the development of surgery in Finland at the beginning of the 20th century has been the fourth point of view. The physician’s work in Kajaani at the beginning of the 20th century reminds me a lot of the work of physicians in the 1990s in Africa. The fifth aspect is the extremely rare photographs from the archives of Kaarlo Ignatius' grandson, surgeon Risto Ignatius, who is responsible for many of the photographs in this book that are published for the first time. The research questions in this narrative are: What is the significance of the life’s work of Ignatius from the historical, history of medicine, and public health aspects? What was his source of energy?


Mikkeli, in November 2024


Jarmo Kuronen









Iisalmen Apteekinmäellä 


Iisalmi, Pohjois-Savon pienehkö kylä, sai kauppalan oikeudet 1860 ja vuonna 1891 siitä tuli kaupunki.1 Pian kasvuvauhtia saanut Iisalmi kehittyi Kuopion ohella toiseksi maakunnan vetovoimakeskuksista Venäjän alaisen Suomen suuriruhtinaskunnan autonomian eli itsehallinnon saavuttaessaan loppuvaihettaan. Kehityksestä huolimatta Ylä-Savossa, kuten aluetta myös kutsuttiin, oli silti 1800-luvun loppupuolella vielä suhteellisen paljon köyhyyttä.2 Väestön terveystilannekin oli 1800-luvun loppupuoliskolla koko maassa huono. Katovuodet, nälänhädät, kulkutaudit kuten isorokko ja yleinen yhteiskunnallisten olojen jälkeenjääneisyys aiheuttivat suurta kuolleisuutta3. Vielä niinkin myöhään kuin vuonna 1890 kolmannes Ylä-Savon asuinrakennuksista oli savupirttejä. Alueella oli kylläkin myös vaurautta; oli yksittäisiä liikemiehiä ja metsäkaupoilla rikastuneita tilallisia. Ruotsinkielisiä oli selvästi vähemmän kuin esimerkiksi Etelä-Savossa.4


Vuonna 1876 Suomi oli vielä Venäjän alainen suuriruhtinaskunta, ja elettiin siis autonomian aikaa. Keisari Aleksanteri II oli viritellyt ajatuksia Suomen valtiopäivistä ja senaattori J.V. Snellman pyrki maltillisen yhteistyön kautta toteuttamaan liberaalia uudistuspolitiikkaa.5 Ilmapiiri oli siis toiveikas, koska suomenkielelle luvattiin 20 vuodessa tasavertainen asema ruotsin rinnalla.6


Yksi kehityksen ja samalla kaupungin symboli olivat apteekit, joita oli aiemmin ollut Suomessa vain suuremmissa kaupungeissa. Iisalmi oli saanut niin sanotut persoonalliset apteekkioikeudet jo vuonna 1857, joka tarkoitti, että apteekki maksoi veroa kruunulle eikä apteekkioikeuksia voinut siirtää toiselle henkilölle.7 Iisalmen ensimmäisen apteekin perustaja oli ollut Isak Nordling.8 Apteekkitoiminta oli vakiintunut Iisalmessa kuitenkin vasta vuonna 1866, jolloin apteekkari Johan Erik Bergman oli ostanut Iisalmen kauppalasta tontin N:o 17 ja rakentanut sinne apteekkikartanon. Vuonna 1869 hän oli kuitenkin siirtänyt yrityksensä tontille N:o 15, joka sitten viimein sitten vakiintui Iisalmen apteekin paikaksi Ilvolankadun ja Kauppakadun kulmaan. Tälle tontille Bergman rakensi uuden, silloisen kauppalan suurimman talon. Instituutio oli niin merkittävä, että apteekki vakiinnutti mäelle nimen ja tästä lähtien siellä oltiin ”Apteekinmäellä”. Liikemiehenä tunnettu Bergman piti apteekkinsa yhteydessä myös Iisalmen ensimmäistä kirjakauppaa sekä ajalle tyypillisesti viinakauppaa. Puuhakas Bergman menehtyi nuorena, vain 32-vuotiaana vuonna 18729.


Bergmanin lanko, porilaissyntyinen proviisori Gustaf Fredrik Ignatius (1844–1931), muutti Iisalmeen Kotkasta myyden siellä vasta vuoden toimineen apteekkinsa vuonna 187310. Hän oli toki palvellut Iisalmen kanta-apteekissa farmaseuttina jo kymmenisen vuotta aiemminkin, mutta palasi välillä opiskelemaan valmiiksi proviisorintutkintoaan Helsinkiin11. Apteekkarioikeudet Gustaf Fredrik Ignatius sai vuonna 187412. Hän ostikin sittemmin Iisalmen apteekin Bergmanin perikunnalta, saaden siihen oikeuden peräti samana vuonna 187513. Lisäksi hän perusti sen yhteyteen edesmenneen lankonsa lailla kirja- ja paperikaupan.14 Sukurakkaana hän otti myös holhoukseensa Bergmanin lapset, Augusta-lesken saatua hermoromahduksen ja sairastuttua vakavaan psyykkiseen sairauteen15.


Apteekkari, asessori Gustaf Fredrik Ignatiuksen ja Selma Laguksen16 perheeseen syntyi toiseksi vanhimpana Karl Reinhold Iisalmen kauppalassa 2.1.1876.17 Hänet kastettiin 28.1., kasteen suoritti hänen äitinsä isä, Iisalmen pitkäaikainen kirkkoherra Johan Lorenz Lagus.18 Kummeina toimivat renki August Forstén, vaimonsa Sofia Molander, agronomi A.W. Sjöström, vaimonsa Sigrid Lagus, apupastori A. Wirkkula ja vaimonsa Jenny Lagus.19

Apteekkari Ignatiuksen pojat noin vuonna 1885. Seisomassa vasemmalta Kaarlo Reinhold, Väinö Johannes, Gustaf Selim, Bengt Vilhelm ja Lorenz Hjalmar, leikkihevosen selässä Georg Frederik. Lähde: Klinge 2006: 469.





Lapsia Gustafin ja Selman perheeseen syntyi kaiken kuusi poikaa, Väinö, Kaarlo, Gustaf, Georg, Bengt (Pentti) ja Lorenz Hjalmar (Jalmari) sekä kaksi tytärtä Selma ja Eva, joista Selma Augusta kuoli kuusivuotiaana.20 Veljeksistä Kaarlo Reinholdista ja Lorenz Jalmarista tuli myöhemmin lääkäreitä. Lapsikatras oli siis kovin suuri, koska Bergmanin ja tämän lesken Augusta Laguksen lapsiakin oli kuusi. Iisalmen kaupunkiseurakunnan lastenkirjassa perheet ovat vierekkäisillä sivulla ja asuinpaikaksi on kirjattu tontti numero 15.21

Bergmanin ja Ignatiuksen perheet Iisalmen kaupunkiseurakunnan lastenkirjassa 1869–1880.       





Huolellinen Gustaf Fredrik Ignatius hoiti apteekkiaan ilmeisen hyvin.22 Hänelle kuului myös edeltäjänsä Nilsiään perustama haara-apteekki, jota vv. 1869–1891 hoiti proviisori K. A. Chydenius.23

Ignatiuksen apteekki Iisalmessa on valkoisessa talossa kuvassa vasemmalla ns. Apteekinmäellä nykyisten Riistakadun ja Savonkadun kulmassa. Seinässä komeilee apteekin kyltti. Apteekkia hoitivat Ignatiukset kahden sukupolven ajan. Kuva: Museovirasto.





Gustaf Fredrik Ignatius oli monessa mukana. Niinpä hän toimi vuonna 1878 puheenjohtajana raittiusaatteelle pohjautuneen Iisalmen oluttehtaan, myöhemmän Olvi Oy:n perustavassa kokouksessa, joka pidettiin silloisen Iisalmen kauppalan majatalossa.24 Hän merkitsi paikallisista myös eniten osakkeita25. Gustaf Fredrik Ignatius oli edellä mainittujen lisäksi perustamassa muun muassa Iisalmen Nahkatehdas Osakeyhtiötä26. Hän toimi niin ikään aktiivisesti kunnallisissa luottamustehtävissä.27 Apteekkari Ignatius oli itse asiassa pitkän aikaa Iisalmen kunnalliselämän tärkein mies toimien rahatoimikamarin esimiehenä vuoteen 190328. Ignatius oli kaiken lisäksi yksi niistä seitsemästä apteekkarista, jotka toimivat aktiivisesti Suomen Farmaseuttisen yhdistyksen perustamiseksi vuonna 1887.29 Hänet nimitettiin kollegisasessoriksi vuonna 189130. Samana vuonna apteekki paloi, mutta se rakennettiin pian uudelleen.31


Myös poliittista valtaa käytettiin, ja siinäkin yhteydessä mainittiin Gustaf Fredrik Ignatius. Kirjailija, nuorsuomalainen Juhani Aho kirjoitti 1893 Eero Erkolle, ettei nuorsuomalaisilla ole mahdollisuutta saada ääniä Iisalmen suunnalta, koska ”Apteekkarit Ignatius, Braxén ja Kärkkäinen panivat kaikki mahtinsa liikkeelle meitä vastaan.” 32




[image: Gustaf Fredrik Ignatiuksen omistama mitali Suuren lähetyskunnan 1899 muistoksi. Mitali on lyötetty vuonna 1901. Kansallisarkisto.]


Gustaf Fredrik Ignatiuksen omistama mitali Suuren lähetyskunnan 1899 muistoksi. Mitali on lyötetty vuonna 1901. Kansallisarkisto.





Vielä vuonna 1899 Gustaf Fredrik Ignatius osallistui ”Suuren lähetyskunnan” mukana viemään Pietariin keisarille ”Suurta adressia”, jossa vedottiin Suomen erityisaseman säilyttämisen puolesta.33 Taustalla oli keisari Nikolai II:n 1899 antama Helmikuun manifesti, jossa Suomen suuriruhtinaskunnan autonomiaa kavennettiin. Tästä alkoi ensimmäinen sortokausi. Suureen adressiin oli kerätty 500 000 nimeä.


Aktiivisuus yhteiskunnassa ja politiikassa ei ollut suinkaan vierasta Ignatiuksen suvussa, joka polveutuu Flemingien kautta Ruotsin kuninkaasta Kaarle VIII Knuutinpojasta ja Euroopan hallitsijasuvuista34.




[image: Kaunis Iisalmi oli vielä vuonna 1900 vain pieni 1527 asukkaan kaupunki. Postikortti.]


Kaunis Iisalmi oli vielä vuonna 1900 vain pieni 1527 asukkaan kaupunki. Postikortti.





Professori Matti Klinge kirjoitti Ignatiuksen poikien koulunkäynnistä Iisalmen kansakoulussa verraten Kaarloa ja Väinöä: ”Väinö Ignatiuksen menestys Iisalmen kansakoulussa ei aluksi ollut kehuttava.”…”Nuorempi veli ja luokkatoveri Kaarlo oli kyllä parempi oppilas.”

Koululaisena Kuopiossa 


”Onnellinen, huoleton lapsuus Iisalmessa vaihtui aikanaan koulunkäynniksi Kuopiossa.”35


Kuopion kaupunki on historiankirjojen mukaan perustettu varmuudeksi kahteen kertaan, ensimmäisellä kerralla sen perusti kreivi Pietari Brahe vuonna 165336 ja sitten kuningas Kustaa III vuonna 1782, aiemmin perustetun Savon ja Karjalan läänin pääkaupungiksi37. Kuopio kuuluu ns. kustavilaisiin puukaupunkeihin, jolle olivat tyypillisiä tulipalojen leviämistä ehkäisevät palokujat eli rännikadut38. 1880-luvulla noin 8000 asukkaan Kuopio oli seitsemän kertaa Iisalmea suurempi.39 Suomi-matkaoppaan teksti kuvailee Savon keskusta seuraavasti: ”Kuopion kaupunki on ihanalla asemalla Kallaveteen pistävän niemen rannalla, mahtavat metsäiset kukkulat taustanaan pohjoisessa. Ympäristöt ovat myös luonnonihania”…Kaupunkiin kuuluu myöskin ennen mainittu Väinölänniemi (t. ent. Pappilanniemi), laaja kaupunginpuisto, asemansa suhteen ehkä kaunein Suomen kaupunkien puistoista.”40 Edistyksen merkkejä oli nähtävissä. Kaupungissa toimi vuodesta 1875 alkaen kirjasto ns. Pumpputorilla Lyseon läheisessä etelänpuoleisessa korttelissa vuoteen 1890, jolloin se muutti kaupungintalolle41. Uusi komea Kuopion kaupungintalo oli näet valmistunut uuden kauppatorin pohjoispuolelle 188542. Modernissa kasvavassa maalaiskaupungissa toimi tai oli toiminut lukuisia kulttuurihenkilöitä kuten J.V. Snellman, Minna Canth ja Wrightin veljekset muiden muassa.




[image: C. L Engelin suunnittelema ja 1826 valmistunut Kuopion (valtion) lyseon päärakennus Kuopion torin eteläreunalla, toimi Kaarlo Ignatiuksen opinahjona 1886 vuoteen 1894. Yhdessä Herman Saastamoisen liiketalon ja pankin rakennusten kanssa se muodosti kauniin klassisen kokonaisuuden. Taustalla siintävät kaunis kesäinen Kallavesi, vasemmalla Väinölänniemi, oikealla Haapaniemi ja taimmaisena Jynkän jylhät vuorimaisemat. Viktor Barsokevitsh. Museovirasto.]


C. L Engelin suunnittelema ja 1826 valmistunut Kuopion (valtion) lyseon päärakennus Kuopion torin eteläreunalla, toimi Kaarlo Ignatiuksen opinahjona 1886 vuoteen 1894. Yhdessä Herman Saastamoisen liiketalon ja pankin rakennusten kanssa se muodosti kauniin klassisen kokonaisuuden. Taustalla siintävät kaunis kesäinen Kallavesi, vasemmalla Väinölänniemi, oikealla Haapaniemi ja taimmaisena Jynkän jylhät vuorimaisemat. Viktor Barsokevitsh. Museovirasto.





Kaarlo Ignatiuksen aloittaessa opiskelunsa Kuopion lyseossa (vuodesta 1881 nimi oli Kuopion lysei) vuonna 188643, oli tämä 1872 perustettu opinahjo jo kehittynyt klassiseksi 8-luokkaiseksi lukioksi.44 Lyseon edeltäjänä olivat toimineet Kuopion triviaalikoulu vuodesta 1788 ja sen jälkeen Kuopionlukio vuodesta 1844.45 On mainittava, että koulun rehtorina toimi 1840-luvulla J.V. Snellman46. Komea empire-tyylinen Carl Ludvig Engelin suunnittelema koulurakennus oli valmistunut kauppatorin reunalle 1826 keisari Aleksanteri II:n määräyksellä47.


Vuonna 1886 opinnot lyseossa aloitti kaiken 51 poikaa.48 Kaarlo Ignatius oli tuolloin vain 10 vuoden ikäinen. Koulussa opiskelunsa oli aloittanut jo vuonna 1884 vanhempi Väinö Johannes49. Lukuvuosi alkoi 1.9. ja päättyi 31.5., sen katkaisi vain 3 viikon pituinen joululoma. Päivittäinen työaika oli 9–12 ja 16–18. Pian kuitenkin muututtiin lukujärjestykseen, jossa tunnit oli jaettu kolmeen jaksoon: 8–10, 11–13 ja 16–18. Aamiaistaukoa pidennetty kahdeksi tunniksi, koska osa koululaisista asui kantakaupungin ulkopuolella.50 Kuopion lyseon opettajakunta oli 1880-luvulla täysin miesvaltainen.51 Koulun rehtori Anders Helander siirtyi eläkkeelle 1887 ja 1887–1893 rehtorina toimi pastori, filosofian kandidaatti ja teologian kunniatohtori Johannes Schwartzberg.52 Alun perin ruotsinkielisen lyseon opetuskielenä oli 1880-luvulla suurelta osin suomi.53 Nimittäin jo vuonna 1879 opetuksen olisi virallisesti pitänyt tapahtua suomeksi, mutta muun muassa lehtori Michael (Ludvig Michael) Runeberg, kansallisrunoilija Johan Ludvig Runebergin poika, opetti luonnontieteitäedelleen ruotsiksi.54 Suomen kielen puhuminen ja käyttövirantoimituksissa oli muutenkin 1880-luvulta alkaen aikansa suuria kysymyksiä55.





35 Kalevi Ignatiuksen haastattelu 1976; Ignatius 2006.

42 Riekki 2005: 136–147.


43 Kuopion Lyseon seniorit 1962:16, 102. Kaarlo Ignatiuksen oppilasnumero oli 2667.


44 Wirilander 2008: 469–470. Lyseon edeltäjiä oli jo 1844 perustettu kimnaasi. Alkeiskoulu oli perustettu 1600-luvulla.


45 Klinge 2006: 524.

51 Ibid.: 147.


52 Ibid.: 21.


53 Kuopion Lyseon seniorit 1973: 18; Wirilander 2008: 469–470.


54 Kuopion Lyseon seniorit 1973: 19, 151. Michael Runeberg toimi lehtorina vuoteen 1888 saakka.


55 Klinge 2006: 524.









Koulukortteerissa Nanny-tädin luona


Kuopiossa Väinö ja Kaarlo Ignatius asuivat Nanny-tädin luona. Neiti Nanny Ignatius, oikeilta etunimiltään Nanny Constanca (joissain lähteissä Nancy Constance) Karolina, oli syntynyt Porissa 2.12.184156 ja kuoli Kuopiossa 20.12.1900.57 Neiti Nanny Ignatiuksen on mainittu ainakin Kuopion henkikirjassa vuonna 1890 asuvan tontilla N:o 134, talon omistajaksi mainittiin maalari Kustaa Rissasen leski Anna58. Tämä tarkoittaa asemakartan mukaan nykyisten Puijonkadun, Asemakadun, Käsityökadun ja Hapelähteenkadun rajaamaa tonttia59. Asemankatu Kuopiossa oli vanhalta nimeltään Linnankatu ja Puijonkadun vanha nimi oli Uudenmaankatu tai Uusmaankatu60. Asuinhuoneisto on ¾ merkinnällä sijainnut Puijonkadun (Uudenmaankadun) puolella61. 1889 valmistunut, nyt jo purettu rautatieasema sijaitsi muutaman korttelin päässä pohjoiseen päin lähellä vankilaa62. Vuoden 1895 henkikirjassa Nanny Ignatiusta ei enää mainita osoitteessa.





[image: Näkymä Kuopiosta Uudenmaankadulta (nykyinen Puijonkatu) kohti valmistunutta rautatietä. Kansa lienee kokoontunut odottamaan saapuvaa junaa. Oletettavasti valkoinen rakennus keskellä puun takana on maalari Rissasen talo (Puijonkatu 41), jossa Nanny Ignatius piti koulukotia Ignatiuksen pojille. Kyllikki Berts.]



Näkymä Kuopiosta Uudenmaankadulta (nykyinen Puijonkatu) kohti valmistunutta rautatietä. Kansa lienee kokoontunut odottamaan saapuvaa junaa. Oletettavasti valkoinen rakennus keskellä puun takana on maalari Rissasen talo (Puijonkatu 41), jossa Nanny Ignatius piti koulukotia Ignatiuksen pojille. Kyllikki Berts.





Nanny siis piti yksityistä koulukotia eli kortteeria veljensä Gustafin lapsille Kuopiossa63. Häntä kutsuttiin lempinimellä Tant Dikta64. Mistä tuo lisänimi kertoneekaan, liittyneekö se nimeen Benedikta, koskapa Kuopiossa toimi myös opettajatar ja pyhäkoulun opettaja Benedikta Stenius (1846–1929), jolla oli tuo sama lempinimi65. ”Faster Nanny, isän sisar, piti siellä veljeksille koulukotia, ja jo tuona aikana isässä heräsi voimakas taipumus uskonnollisuuteen. Kuten hän itse kertoo eräissä muistiinpanoissaan, koetti faster opastaa häntä erityisesti rakastamaan Jumalaa – ei suinkaan pelkäämään,” muisteli Kaarlo Ignatiuksen nuorempi poika Kalevi suvun piirissä isäänsä vuonna 1976, kun Kaarlo Reinhold Ignatiuksen syntymästä oli kulunut sata vuotta.66


Nanny Ignatius kuului siihen ”Jumalan sanaa rakastavien” nuorten naisten ryhmään, joka oli myöhemmin vuonna 1897 perustamassa Nuorten Naisten Kristillistä Yhdistystä Kuopioon toimien myös sen johtokunnassa.67 Yksi NNKY:n perustajajäsenistä, Olivia Jauhiainen kuvaa Nanny Ignatiusta seuraavasti: ”Toinen, hehkuvahenkinen, lahjakas, Jumalaa ja lähimmäisiään, varsinkin nuoria rakastava ja ymmärtävä ensimmäisen johtokuntamme jäsen, neiti Nanny Ignatius, on säilynyt meidän, yhdistyksemme vanhinten jäsenten rakkaissa muistoissa.” 68 Neiti Nanny Ignatius toimi myös Kuopion Merimieslähetysyhdistyksessä69. Nanny Ignatius kuoli joulun alla vuonna 1900, siis vasta 59-vuotiaana. Hänestä kerrotaan muistokirjoituksessa seuraavasti: ”Joulukuun 20 p:nä koitti neiti Nanny Ignatiukselle ikävöimänsä kotiin-pääsön hetki. Jo vuosia sai ystävämme kärsiä hivuttavaa tautia; ei hän siltä voimiaan säästellyt, vaan uhrasi ne toisten hyväksi. Niinpä hän toimivana jäsenenä yhdistyksessämme sen perustamisesta asti ja vielä vähän ennen kuolemaansa koetti hän heikoin voimineen olla avullisena yhteisessä työssä…Iloinen ja vilkas luonteeltaan kun oli, käsitti hän hyvin nuoria ja kun hän itse jo nuorena oli löytänyt rauhan ja onnen Jeesuksessa, tahtoi hän varsinkin nuoria auttaa samasta onnesta osallisiksi…”70


Neiti Nanny Ignatius laskettiin haudan lepoon Iisalmeen 23.12.1900, kuolinsyyksi on kirkonkirjoissa kirjattu tuohon aikaan yleinen keuhkotauti eli keuhkotuberkuloosi.71 Suomessakin aina 1700-luvulta saakka esiintyneen tuberkuloosisairauden tutkimiseksi oli maailmalla kehitetty Robert Kochin tuberkuliinitestaus vuonna 1890 ja Wilhelm Röntgenin keksimä röntgenlaite vuonna 1895, mutta tuberkuloosin hoitoon tarvittavia rokotteita ja lääkkeitä sekä tuberkuloosin hoitolaitoksiakin saatiin odottaa maassamme vielä vuosikymmeniä.72




[image: Kaarlo Reinhold Ignatiukselle rakas täti Nancy Constance Karolina Ignatius, lempinimeltään “Nanny” ja “Tant Dikta.” Satu-Susanna Koskikero.]


Kaarlo Reinhold Ignatiukselle rakas täti Nancy Constance Karolina Ignatius, lempinimeltään “Nanny” ja “Tant Dikta.” Satu-Susanna Koskikero.





Vaikkakin Kuopio oli 1800-luvun lopulla pieni maaseutukaupunki, oli sinne rakennettu rautatie ja järjestettiinpä siellä vuonna 1891 valtakunnalliset laulujuhlat.73 Tapahtuma oli hyvin merkittävä ja valtakunnallisesti huomioitu. Runoilija Eino Leino, joka saapui Kuopioon Maaningalta laivalla. Hän kirjoitti laulujuhlien innostavasta vaikutuksesta, jolla on saattanut olla vaikutusta myöhempiin tapahtumiin: ”Saavuimme Kuopioon täpötäydellä laivalla, josta yli tyynten selkien milloin kuoro-, milloin yksinlaulut kajahtelivat.” 74


”Laivoja saapui sinne muuten joka taholta, mikä Savonlinnasta, mikä Lappeenrannasta, mikä Iisalmesta, mikä Joensuusta, kaikki täynnä samaa Suomen laulua, nuorta ja vanhaa, köyhää ja rikasta laulajaa.” 75…”Junat toivat tulvanaan uutta ja riemuitsevaa juhlayleisöä.” 76




[image: Etelästä on saapunut juna pysähtyy Kuopion 1889 valmistuneelle rautatieasemalle 1800-luvun lopulla. Kansallisarkisto.]


Etelästä on saapunut juna pysähtyy Kuopion 1889 valmistuneelle rautatieasemalle 1800-luvun lopulla. Kansallisarkisto.





…”Käynnit Puijolla, kävelyt Väinölänniemellä kuuluivat luonnollisesti juhlaohjelmaan. Välillä voi aina levähtää Snellmanin puistossa, saada siinä paikalliset sanomalehdet, juoda lasin virvoitusvettä tai puikahtaa hetkiseksi majapaikkaansakin kotoisia eväitä maistelemaan. Oli saatava, mikäli mahdollista, pääsylippu Maikki Pakarisen (Järnefelt) konserttiin, jossa ”Pai, pai, paitaressu” saavutti niin myrskyistä suosiota ahdinkoon pakkautuneenyleisön keskuudessa. Kiirehdittävä oli myös lukkarien kuoron konserttiin, jonka viehättävimpänä vetovoimana olivat ”Sivorin laulut”, levittäen niitten tarttuvan hilpeyden tuossa tuokiossa yli Suomen niemen.


…”Pysyttelin tarkasti serkkuni Mustosen parissa, joka ei väsynyt minulle tunnettuja henkilöitä huomauttelemasta. – Tuo lihava muori tuossa on Minna Canth, hän sanoi.-”77


Kaarlo Ignatiuksen luokkatoverina Kuopion lyseossa oli Pekka Heikki Canth (1876–1959), kirjailija Minna Canthin poika78. Sekatavarakauppaa pitävä kirjailija Minna Canth, alun perin Ulrika Wilhelmina Johnson, oli 1880-luvulla merkittävä naisemansipaation airut Savon keskellä. Hänen kokoamaansa uudistusmieliseen emansipaatiopiiriin kuuluivat muiden muassa Iisalmesta lähtöisin olevat Brofeldtin (Ahon) veljekset sekä kirjailija Arvid Järnefelt. Naisemansipaation ”nyrkki”, Kuopion rouvasväen yhdistys, perustettiin 1886, kun valtakunnallinen liikekin oli vasta kahden vuoden ikäinen. Naisasialiikkeen tarkoituksena oli saada yhteiskunnallinen tasaarvo.79 Kuopio näyttäytyi siis jonkinlaisena kehityksen edelläkävijänä 1800-luvun loppupuolella, ainakin kuvaannollisesti savupirttikansan maakunnan sydämessä.


Kuri lienee poikakoulussa ollut ankara. Kaarlo Ignatiuksen opinpolun aikaan Kuopion lyseossa vaikutti myös kuuluisan ”Kallavesj’”-laulun sanat sepittänyt tuomari Aaro J. Jalkanen. Jalkanen koki Kuopion lyseon opettajien käytöksen hyvin kovana ja epäoikeudenmukaisena. Jalkanen joutui keppostelun vuoksi erotetuksi koulusta käytyään sitä vain reilut 2 vuotta.80




[image: Vuoden 1891 historiallinen kulkue poseeraa Kuopion Lyseon sisäpihalla. Kuopion lyseon matrikkeli.]


Vuoden 1891 historiallinen kulkue poseeraa Kuopion Lyseon sisäpihalla. Kuopion lyseon matrikkeli.





Kaarlo Ignatiuksen ja vanhempien vähäisessä määrin säilyneestä kirjeenvaihdosta on esimerkkinä vuoden 1893 lokakuussa kirjoitettu raportti omista ja veljiensä saavutuksista: Kaarlo itse oli luokkansa priimus, myös Väinö ja Georg menestyivät hyvin, mutta Bengt oli toivottoman hidas81. Kaarlo Ignatius oli myös melkoinen terveysintoilija, kannustaen neljää koulutoveriaan heräämään ja nousemaan joka aamu kuudelta Puijolle: ”Se olisi terveellistä.” 82




[image: Kuopio Kallavedeltä nähtynä Fridolf Weurlanderin maalauksen mukaan vuonna 1887. Puijon laella on tuskin havaittavissa 1854 rakennettu puinen näkötorni. Ainakin vuonna 1893 Kaarlo kiipeili ystäviensä kanssa Puijon rinteitä. Kuopion taidemuseo.]


Kuopio Kallavedeltä nähtynä Fridolf Weurlanderin maalauksen mukaan vuonna 1887. Puijon laella on tuskin havaittavissa 1854 rakennettu puinen näkötorni. Ainakin vuonna 1893 Kaarlo kiipeili ystäviensä kanssa Puijon rinteitä. Kuopion taidemuseo.





Eivät ainoastaan Ignatiuksen veljekset, vaan myös monet muut olivat kiinnostuneet Puijon maisemista ja näköaloista. 1800-luvun lopulla ilmestynyt Suomi-matkaopas kuvasi Puijoa ylistävästi: ”Kuuluisin ympäristössä olevista paikoista on Puijonmäki (230 m. merta ylempänä), jonka kylläkin yksinkertaisesta tornista on suurenmoinen kehäkuva Kuopion ympäristöistä, kaikille tahoille, niin kauvas kuin silmä kantaa…” 83





[image: Puijon 1854 rakennettu näkötorni kuvattuna 1891. Tornin rakennutti C.R. Dahlström. Kuva Into Kondrad Inha.]



Puijon 1854 rakennettu näkötorni kuvattuna 1891. Tornin rakennutti C.R. Dahlström. Kuva Into Kondrad Inha.





Kaarlo Reinhold Ignatius kävi rippikoulun Iisalmessa samaan aikaan veljensä Väinö Johannes Ignatiuksen kanssa. Heidät molemmat konfirmoitiin 24.5.1892, jolloin he pääsivät ensi kerran Herran ehtoolliselle84. Sekä Väinön että Kaarlon äidinkieleksi on rippikirjan mukaan ilmoitettu suomi. Molemmilla lukutaito, Raamatun historia ja katekismuksen opetus on hyväksytty arvosanalla 3 ja uskonkäsitys arvosanalla 2.


Nuoret koululaispojat, Kaarlo mukaan lukien harrastivat postimerkkeilyä. Vuoden 1893 marraskuun 13. päivänä Bengt (Pentti) kirjoitti veljistään: ”Kaarlo ja Georg meinaavat lähettää friimerkkiä ulkomaille. Meistä ei ole muut lähettänyt friimerkkejä ulkomaille tällä termiinalla kuin Kaarlo, ja hänkään ei kuin yhden kerran. Kaarlo laittoi silloin 40 markan friimerkkiä, ja sai 100 ulkomaalaista postikorttia ja kaikki olivat hyvin hyviä.” 85





[image: Arkissa on 40 kappaletta vuoden 1885 ns. ”jokanurkkaisia” 1 markan postimerkkejä. Vuonna 1893 postimerkit eivät olleet enää arvoltaan laskettuna markoissa vaan ruplissa, joten todennäköisintä on, Kaarlon lähettämät merkit olivat tätä kuvassa olevaa mallia. 40 markkaa vuodelta 1893 on nykyrahassa paljon, nimittäin noin 223 euroa. Vuonna 2024 yhden leimaamattoman merkin keräilyarvo on 55 euroa. Kansallisarkisto.]



Arkissa on 40 kappaletta vuoden 1885 ns. ”jokanurkkaisia” 1 markan postimerkkejä. Vuonna 1893 postimerkit eivät olleet enää arvoltaan laskettuna markoissa vaan ruplissa, joten todennäköisintä on, Kaarlon lähettämät merkit olivat tätä kuvassa olevaa mallia. 40 markkaa vuodelta 1893 on nykyrahassa paljon, nimittäin noin 223 euroa. Vuonna 2024 yhden leimaamattoman merkin keräilyarvo on 55 euroa. Kansallisarkisto.





Postimerkkejä voitiin Kuopiossa vuonna 1893 ostaa uudesta postikonttorista, joka sijaitsi tuomiokirkon läheisyydessä osoitteessa Etelä-Vuorikatu (nykyinen Minna Canthinkatu) 26.86Muitakin harrastuksia Ignatiuksen veljeksillä oli: asuessaan koulukortteerissa Ignatiuksen veljekset julkaisivat ”Tilhi”nimistä ”lehteä87.Tällaisessa perin savolaisessa, aatteiltaan ja innoltaan rikkaassa ympäristössä varttuen nuori Kaarlo Reinhold Ignatius valmistui ylioppilaaksi Kuopion klassillisesta lyseosta 18-vuotiaana 6.6.1894 ja kirjoittautui Helsingin yliopistoon samalla päivämäärällä.88 Samaan aikaan ylioppilastutkinnon suoritti myös Väinö Ignatius.89

